
Inspiráló utazó mesék által született sokatmondó gyermeki alkotások Avagy a mese és a gyermek lelkivilágának feltárása, meserajz vizsgálati módszerrel

Kulcsszavak: mese, rajz, meserajz, kisgyermek-pedagógiai
A dolgozatom első fele szakirodalmi áttekintés, amely röviden ismerteti a gyermek szocializációs színtereit, a kötődés kialakulásán át az óvodai élet alatt kialakult kapcsolatokat. Részletesen tárgyalja az iskoláskor kezdetéig a legfontosabb szerepet betöltőket: a család- és az óvoda szerepét a gyermek életében, valamint a gyermek-szülő-óvodapedagógus hármas kapcsolatát. A kisgyermek-pedagógiai gyakorlatban sokféle személyiség megismerési módszer áll rendelkezésre, amely érdemben segítheti a gyerekek személyiségfejlődésének és fejlesztésének az eredményességét. Az eljárások között a rajzvizsgálatok különösen fontosnak számítanak, mivel ebben az életkorban az ábrázolással egybekötött beszélgetéssel felszínre került információk által, még könnyebben követhetőbbé válnak az általános személyiségjellemzők mellett, az individuális különbségek is (Zsubrits, 2022). A dolgozat nagy hangsúlyt fektet ezen tényezők tudatos jelenléttel való összefüggésének tárgyalására.
A kutatás során dolgozatom három fő részre épül, amelyek egymással szorosan összefüggnek:
1., A mese kiválasztása, a mesemondáshoz alkalmas helyszínek felkutatása mesélés és meserajz felvétel céljából. Rajzpályázat hirdetése, további intézmények bevonása céljából.
2., A második rész az empirikus kutatatáshoz szükséges kérdőívek kérdéseinek összeállítása, közzététele. A mesemondási szokások a családban, és a Mesemondási szokások és a tehetséggondozás az óvodákban és az általános iskolában címmel.
3., A harmadik rész a visszaérkezett kérdőívek kiértékelése, az adatok feldolgozása és az eredmények elemzése. Valamint a rajzok elemzése meserajz elemzési módszerrel.
Dolgozatom fő célja: meserajz elemzési módszert alkalmazva Zsubrits Attila (2022): Rajzelemzési módszerek az óvodáskorú gyerekek személyiségének megismeréséhez c. könyvében olvasottak alapján vizsgáljam meg a gyermekek által készített képi ábrázolásokat A szerencsepróbáló királyfi meséről. Dolgozatomban a népmeséről a képi ábrázolásokat 3+1 hipotézis mentén vizsgálom. Fő hipotézisem szerint a rajz egy kézenfekvő kommunikációs csatorna a gyermek számára, általa képes érzéseit, gondolatait és vágyait szavak nélkül kifejezni. Egy szóval: mesél! Kutatómunkám során végig arra törekedtem, hogy a lényeg ne vesszen el az olykor kacskaringós és rögös úton! Az pedig nem más, mint maga a gyermek!



